**SELETUSKIRI**

**maaeluministri määruse „Maaeluministri 20. juuli 2016. a määruse nr 45 „Põllumajandustoodete töötlemise ja turustamise investeeringutoetus suurprojektide elluviimiseks“ muutmine“ eelnõu juurde**

**1. Sissejuhatus**

Maaeluministri määrus kehtestatakse Euroopa Liidu ühise põllumajanduspoliitika rakendamise seaduse (edaspidi *ELÜPS*) § 67 lõike 2 alusel.

Määrus hõlmab „Eesti maaelu arengukava 2014–2020“ (edaspidi *arengukava*) meetme 4 „Investeeringud materiaalsesse varasse“ tegevuse liigi 4.2 alameedet 4.2.4 „Põllumajandustoodete töötlemise ja turustamise investeeringutoetus suurprojektide elluviimiseks“ (edaspidi *meede 4.2.4*).

Maaeluministri 20. juuli 2016. a määruses nr 45 „Põllumajandustoodete töötlemise ja turustamise investeeringutoetus suurprojektide elluviimiseks“ (edaspidi *määrus*) tehakse vajalikud muudatused, mille kohaselt peab toetuse saaja hiljemalt kolmanda aasta lõpuks arvates Põllumajanduse Registrite ja Informatsiooni Ameti (edaspidi *PRIA*) poolt taotluse rahuldamise otsuse tegemisest esitama tegevusaruande, kus on toodud ülevaade uue ettevõtte rajamise hetkeseisust lähtudes määruse §-s 16 nimetatud lisadokumentides kirjeldatust, andmed toetatava tegevuse elluviimiseks sõlmitud lepingu eesmärgi, lepingu sõlmimise kuupäeva, lepingupoolte ja lepingu numbri kohta, prognoos toetatava tegevuse elluviimist tõendavate dokumentide esitamise kohta, toetatava tegevuse elluviimise senine ja edasine ajakava ja hinnang toetatava tegevuse eesmärgi saavutamise tõenäosuse kohta. Lisaks täpsustatakse toetuse saaja kohustusi. Alates neljandast aastast arvates PRIA poolt taotluse rahuldamise otsuse tegemisest peab toetuse saaja esitama PRIA-le iga kuue kuu tagant kuni toetatava tegevuse täieliku elluviimiseni ülevaate uue ettevõtte rajamise hetkeseisust. Teiseks peab toetuse saaja teavitama viivitamata PRIA-t taotluses esitatud või toetatava tegevusega seotud andmete muutumisest või tegevuse elluviimist takistavast asjaolust. Samuti pikendatakse tegevuse elluviimise tähtaega kuni 2023. aasta 30 juunini.

Määruse eelnõu ja seletuskirja koostas Maaeluministeeriumi põllumajanduspoliitika osakonna põllumajandus- ja toidusektori arengu büroo juhataja Janeli Tikk (625 6299, [janeli.tikk@agri.ee](file:///C:\Users\kjanes\Downloads\janeli.tikk@agri.ee)). Juriidilise ekspertiisi määruse eelnõule tegi Maaeluministeeriumi õigusosakonna nõunik Kadri Jänes (625 6539, [kadri.janes@agri.ee](file:///C:\Users\kjanes\Downloads\kadri.janes@agri.ee)). Keeleliselt toimetas eelnõu Maaeluministeeriumi õigusosakonna peaspetsialist Laura Ojava (625 6523, [laura.ojava@agri.ee](file:///C:\Users\kjanes\Downloads\laura.ojava@agri.ee)).

**2. Eelnõu sisu ja võrdlev analüüs**

Määrust muudetakse järgmiselt.

**Eelnõu punktis 1** täpsustatakse sõnastust, et oleks üheselt mõistetav, et liisingumakse on abikõlblik kulu ainult siis, kui asja omandiõigus läheb toetuse saajale üle viimase toetusosa väljamaksmiseks, kuid hiljemalt 2023. aasta 30. juunil.

**Eelnõu punktides 2, 5 ja 6** muudetakse määruse sõnastust selliselt, et toetuse saaja peab tegevuse ellu viima ja võtma toetuse abil ostetud investeeringuobjekti sihtotstarbeliselt kasutusse hiljemalt 2023. aasta 30. juunil arvates PRIA poolt taotluse rahuldamise otsuse tegemisest ning tagab tegevuse kestuse Euroopa Parlamendi ja nõukogu määruse (EL) nr 1303/2013, millega kehtestatakse ühissätted Euroopa Regionaalarengu Fondi, Euroopa Sotsiaalfondi, Ühtekuuluvusfondi, Euroopa Maaelu Arengu Euroopa Põllumajandusfondi ning Euroopa Merendus- ja Kalandusfondi kohta, nähakse ette üldsätted Euroopa Regionaalarengu Fondi, Euroopa Sotsiaalfondi, Ühtekuuluvusfondi ja Euroopa Merendus- ja Kalandusfondi kohta ning tunnistatakse kehtetuks nõukogu määrus (EÜ) nr 1083/2006 (ELT L 347, 20.12.2013, lk 320–469), artiklis 71 sätestatud tingimustel, sealhulgas säilitab investeeringuobjekti ja kasutab seda sihtotstarbeliselt kuni sihipärase kasutamise perioodi lõpuni. Investeeringu tegemist tõendavaid dokumente saab toetuse saaja jätkuvalt esitada kui 20 osas. Kui ühe taotluse alusel taotletakse toetust nii liisingulepingu alusel kui ka muul viisil soetatava investeeringuobjekti kohta, siis peab toetuse saaja arvestama, et kokku ei või ta esitada üle 20 maksetaotluse.

Kui investeeringuobjekt ostetakse liisingulepingu alusel on liisingumakse abikõlblik kulu ainult siis, kui asja omandiõigus läheb toetuse saajale üle viimase toetusosa väljamaksmiseks, kuid hiljemalt 2023. aasta 30. juunil. See tähendab, et hiljemalt 2023. aasta 30. juuniks peab olema tehtud kõik liisingumaksed ja esitatud PRIA-le toetuse väljamaksmiseks maksetaotlused koos määruse § 21 lõikes 3 nimetatud dokumentidega.

Vajadus pikendada toetatavate tegevuste elluviimise tähtaega on tingitud peamiselt sellest, et uue tervikliku toiduainetööstuse rajamine on pikaajaline protsess, mille puhul tuleb arvesse võtta ka seda, et mitmed tegevused ja tööd tehakse toiduainetööstuse rajamise viimases etapis. Seega kui tööde tegemise esimeses etapis ilmnevad viivitused, siis mõjutab see ka järgmiste etappide tegemist. Samuti jäi uue toiduainetööstuse rajamine ajale, kui riigis kuulutati välja eriolukord, mis kehtis 12. märtsist kuni 17. maini 2020. aastal, seoses COVID-19 haigust põhjustava koroonaviiruse leviku tõkestamisega. Näiteks oli eriolukorrast tulenevate piirangute tõttu raskendatud masinate, seadmete ja ehitusmaterjalide tarnimine ning mõningal määral oli katkestatud ka ehitustööde tegemine jms.

Võttes arvesse, et uue ühistulise piimatööstuse rajamine on olulise tähtsusega piimandussektori jaoks, sest see aitab kaasa põllumajandustootjate positsiooni parandamisele tarneahelas, ühistegevuse soodustamisele töötlemise etapis ja tõstab ühistute ning muude ettevõtjate omavahelise koostöö uuele tasemele, on oluline võimaldada toetuse saajatel kavandatud tegevused ellu viimine ja seeläbi saavutada tegevuste eesmärgid.

**Eelnõu punktis 3** tunnistatakse kehtetuks määruse § 20 lõige 2, mille kohaselt peab toetuse saajal hiljemalt kolmanda aasta lõpuks arvates PRIA poolt taotluse rahuldamise otsuse tegemisest olema kavandatavast investeeringust tehtud osa, mille maksumus moodustab vähemalt 50% kogu investeeringu abikõlblikust maksumusest. Meetme 4.2.4 raames toetatakse lehmatoorpiimast Euroopa Liidu toimimise lepingu I lisaga hõlmatud või hõlmamata toodete töötlemiseks või töötlemiseks ja turustamiseks vajaliku ehitise ehitamist ja seadme ostmist üksnes juhul, kui investeeringu tulemusel rajatakse uus ettevõte (ühistuline piimatööstus). Kuna uue piimatööstuse rajamisega kaasnevad ka kulud, näiteks maa ostmise kulud, õigusteenuse kulud ja ettevalmistavad tööd, mis selle meetme raames ei ole abikõlblikud, siis paneb nimetatud kohustus toetuse saaja olukorda, kus seadmed, sh. nendega seotud teenuseid ja töid ning ehitustööd võetakse vastu, lähtudes määruses sätestatud kohustuse täitmisest, mitte rajatava piimatööstuse tehnilisest ja kvaliteedi seisukohast. See omakorda võib tekitada olukorra, kus minnakse vastuollu põhimõttega, et abikõlblik kulu on majanduslikult otstarbekas ja toetuse eesmärgi saavutamiseks vajalik, sest kui seadmete ja ehitistega seotud töid võetakse vastu kiirustades ning lähtudes sellest, et vähemalt 50% kogu investeeringu abikõlblikust maksumusest peab olema 2020. aasta lõpuks tehtud, siis tänu sellele võidakse teha kulutusi, mis ei ole investeeringu eesmärgi saavutamiseks vajalikud või tehakse kulutused, mis tavaliselt sarnases olukorras oleksid madalamad, et 50% kohustust täita. Samuti on toetuse saajal kohustus tagada kasutatava toetusraha otstarbekas ja säästlik kasutamine. Uue tervikliku toiduainetööstuse rajamise puhul tuleb arvesse võtta ka seda, et mitmed tegevused ja tööd tehakse toiduainetööstuse rajamise viimases etapis, näiteks toimub 6–9 kuud enne toiduainetööstuse lõplikku valmimist erinevate liinide tarkvarade installeerimine ja alles pärast seda, kui kõik installatsioonitööd on lõppenud, algab kasutuselevõtu ehk testimise periood. Seega on tegemist üsna pikaajalise protsessiga, mille jooksul tuleb läbi teha kõik ettenähtud etapid, ja kui panna toetuse saaja olukorda, kus tööd tuleb vastu võtta enne installeerimise ja testimise perioodi, et määruses sätestatud kohustust (tehtud peab olema osa, mille maksumus moodustab 50% kogu investeeringu abikõlblikust maksumusest) täita, on suur risk, et toetuse saaja on sunnitud töid vastu võtma enne seda, kui ta on nende kvaliteedis lõplikult veendunud.

Eeltoodust lähtudes muudetakse määrust selliselt, et hiljemalt kolmanda aasta lõpuks arvates PRIA poolt taotluse rahuldamise otsuse tegemisest ehk 2020. aasta lõpuks peab toetuse saaja esitama tegevusaruande, millest peab selguma, millises etapis on uue piimatööstuse rajamine. Lisaks peab aruanne kajastama ka seda, millised siduvad kohustused on toetuse saaja võtnud ehk andmed toetatava tegevuse elluviimiseks sõlmitud lepingu eesmärgi, lepingu sõlmimise kuupäeva, lepingupoolte ja lepingu numbri kohta, millised tegevused on ellu viidud ja milline on tegevuste elluviimise edasine ajakava. Tegevusaruande sisunõudeid on täpsemalt selgitatud eelnõu punkti 4 selgitava osa juures.

**Eelnõu punktis 4** täiendatakse määruse § 20 lõikega 21, sätestades, et toetuse saaja peab hiljemalt kolmanda aasta lõpuks arvates PRIA poolt taotluse rahuldamise otsuse tegemist ehk hiljemalt 2020. aasta lõpuks esitama PRIA-le tegevusaruande, millest peab selguma, millises etapis on ühistulise piimatööstuse rajamine. Tegevusaruanne koosneb viiest osast:

1) ülevaade uue ettevõtte rajamise hetkeseisust, lähtudes määruse §-s 16 nimetatud lisadokumentides kirjeldatust ‒ lühikokkuvõte sellest, milliseid tegevusi on siiani ellu viidud, ehk antakse ülevaade kõikidest elluviidud tegevustest lähtudes sellest, mis määruse §-16 nimetatud lisadokumentides toetatavate tegevustena välja toodi. Need tegevused, mille elluviimise osas tuleb esitada ülevaade on PRIA välja toonud ka toetuse saajale 19. märtsil 2019. saadetud kirjas nr. 13-29.2/18/339-24. Nimetatud kirjas on toetuse saaja poolt esitatud dokumentide alusel toodud välja üheksa tegevust (nt. projekteerimine, omanikujärelevalve) ja nende tegevuste abikõlblikud maksumused. Samuti tuleb ülevaates välja tuua, millises etapis on nende üheksa tegevuse elluviimine ning kirjeldus selle kohta, kas kõik on läinud nii, nagu toetuse saaja PRIA-le esitatud lisadokumentides märkis. Juhul, kui kõik ei ole läinud nii nagu esitatud dokumentides märgiti, siis peab toetuse saaja põhjendama erinevust tegeliku tulemuse ja lisadokumentides kirjeldatu vahel;

2) andmed toetatava tegevuse elluviimiseks sõlmitud lepingu eesmärgi, lepingu sõlmimise kuupäeva, lepingupoolte ja lepingu numbri kohta ‒ toetuse saaja toob välja toetatava tegevuse ehk koguinvesteeringuga seotud sõlmitud lepingu eesmärgi, lepingu sõlmimise kuupäeva, lepingupoolte andmed ja lepingu numbri. Näiteks kui toetuse saaja on sõlminud laenulepingu omaosaluse katmiseks, siis sel juhul tuleb märkida, et laenuleping sõlmiti omaosaluse katmiseks (lepingu sõlmimise eesmärk), kellega leping sõlmiti ja mis kuupäeval ning mis on lepingu number. Neid andmed on otseselt seotud toetatava tegevuse ellu viimisega ja annavad ülevaate, millises etapis on uue ettevõtte rajamine. Näiteks, kui kolmanda aasta lõpuks ei ole sõlmitud ühtegi lepingut (seadmete soetamine ja tarnimine, ehitustööde tegemiseks või laenuleping omaosaluse katmiseks), siis on see esmaseks ohumärgiks, et uue ettevõtte rajamine ei lähe nii nagu plaanitud või tegevuste elluviimine viibib või neid ei plaanitagi ellu viia. Seega nimetatud andmete välja toomine on üheks võimaluseks, kuidas saada teada, millises etapis on uue ettevõtte rajamine ning kas toetuse saaja on võtnud siduvaid kohustusi, et tagada toetatava tegevuse täielik elluviimine;

3) prognoos toetatava tegevuse elluviimist tõendavate dokumentide esitamise kohta ‒ toetuse saaja toob välja, millal ja mis kulude osas esitatakse PRIA-le maksetaotlus. Määruse § 21 lõikes 2 on sätestatud, millised andmed esitatakse maksetaotluses. Seega prognoosis peab toetuse saaja välja tooma järgmised andmed: maksetaotluse esitamise eeldatav kuupäev, teave tegevuse maksumuse ja selle osalise või täieliku tasumise kohta, teave tegevuse elluviimist tõendavate dokumentide kohta (nt. kas esitatakse arve-saateleht, töö üleandmis-vastuvõtmis tõendav dokument vms) ja andmed investeeringuobjekti kogumaksumuse muutmise kohta. Nimetatud prognoosi esitamine on üheks võimaluseks, kuidas saada teada, millises järjekorras ning mis aja jooksul on kavandatud toetatavate tegevuste elluviimine ja kas on võimalik tähtaja jooksul uus piimatööstus rajada. Samuti ligikaudne ajakava võimaldab PRIA-l paremini planeerida töökoormust ja tänu sellele efektiivsemalt menetlustoiminguid teha.

4) toetatava tegevuse elluviimise senine ja edasine ajakava ‒ toetuse saaja kirjeldab, millised tegevused on ellu viidud ja mis ajal. Samuti peab toetuse saaja välja tooma ka need tegevused, mis on pooleli või mille elluviimisega ei ole alustatud. Selliste tegevuste puhul, mis ei ole täielikult ellu viidud, märgib toetuse saaja nende tegevuste orienteeriva elluviimise aja;

5) hinnang toetatava tegevuse eesmärgi saavutamise tõenäosuse kohta ‒ selle põllumajandustoodete töötlemise ja turustamise investeeringutoetuse eesmärk on ühistegevuse soodustamine töötlemise etapis, et selle kaudu viia ühistute ja muude ettevõtjate koostöö järgmisele tasandile. Eesmärgi saavutamiseks on määruses sätestatud, et tegevuste elluviimist toetatakse ainult siis, kui investeeringu tulemusel rajatakse uus ettevõte. Nimetatud tegevusaruande punktis kirjeldab toetuse saaja, millised toetatava tegevuse eesmärgid on saavutatud ja milline on toetuse saaja enda hinnang määruses sätestatud eesmärkide saavutamise tõenäosusele.

**Eelnõu punktis 7** täiendatakse määruse § 20 lõiget 4 punktiga 51, sätestades, et toetuse saaja peab esitama alates neljandast aastast arvates PRIA poolt taotluse rahuldamise otsuse tegemisest iga kuue kuu tagant ülevaate uue ettevõtte rajamise hetkeseisust ja seda kuni tegevuse täieliku elluviimiseni. See tähendab, et hiljemalt 2020. aasta lõpus esitab toetuse saaja tegevusaruande, mis vastab eelnõu punktis 4 sätestatud nõuetele, ning 2021. aasta esimese poolaasta lõpuks esitab toetuse saaja vabas vormis ülevaate uue ettevõtte rajamise hetkeseisust, lähtudes PRIA-le varasemalt esitatud määruse §-s 16 nimetatud lisadokumentides toodud tegevustest. Seega ülevaates peaks toetuse saaja keskenduma üheksale tegevusele, mida on selgitatud eelnõu punkti 4 selgitava osa juures. Ülevaatest peab selguma, milliseid tegevusi ja nendega kaasnevaid kulutusi on tehtud eelneva kuue kuu jooksul, et taotluses märgitud tegevused saaks täielikult ellu viidud. Samuti peab ülevaatest selguma, millised on edasised tegevused, mida kavandatakse ellu viia, ja toetuse saaja hinnang kavandatavate tegevuste tähtaegse elluviimise kohta. Nimetatud kohustus on sätestatud tulenevalt sellest, et PRIA-l oleks ülevaade tegevuste elluviimisest ja toetuse sihipärasest kasutamisest. Kuna selle toetuse suurus on võrreldes teiste investeeringutoetustega kordades suurem, siis on oluline, et toetuse saaja hoiaks PRIA-t toetuse kasutamisega kursis ja teavitaks PRIA-t esimesel võimalusel, kui peaks esinema asjaolusid, mis takistavad toetatavate tegevuste elluviimist.

Lisaks täiendatakse määruse § 20 lõiget 4 punktiga 52, sätestades, et toetuse saaja peab viivitamata teavitama PRIA-t taotluses esitatud või toetatava tegevusega seotud andmete muutumisest või tegevuse elluviimist takistavast asjaolust. Nimetatud kohustuse sätestamisega tagatakse, et toetusraha kasutatakse sihipäraselt. ELÜPS-i § 111 lõikes 1 on sätestatud, et kui pärast toetuse väljamaksmist selgub, et toetusraha on eeskirja eiramise või hooletuse tõttu makstud alusetult, sealhulgas kui seda ei ole kasutatud sihipäraselt, nõutakse toetusraha toetuse saajalt, sealhulgas valikumenetluse korras valitud toetuse saajalt, otseselt või täielikult tagasi Euroopa Parlamendi ja nõukogu määruses (EL) nr 1303/2013, Euroopa Parlamendi ja nõukogu määruses (EL) nr 1306/2013 ühise põllumajanduspoliitika rahastamise, haldamise ja seire kohta ning millega tunnistatakse kehtetuks nõukogu määrused (EMÜ) nr 352/78, (EÜ) nr 165/94, (EÜ) nr 2799/98, (EÜ) nr 814/2000, (EÜ) nr 1290/2005 ja (EÜ) nr 485/2008 (ELT L 347, 20.12.2013, lk 549–607) ning teistes Euroopa Liidu asjakohastes määrustes sätestatud alustel ja tähtaegadel.

**3. Eelnõu vastavus Euroopa Liidu õigusele**

Eelnõu väljatöötamisel võeti aluseks Euroopa Parlamendi ja nõukogu määrus (EL) nr 1305/2013 Euroopa Maaelu Arengu Põllumajandusfondist (EAFRD) antavate maaelu arengu toetuste kohta ja millega tunnistatakse kehtetuks nõukogu määrus (EÜ) nr 1698/2005 (ELT L 347, 20.12.2013, lk 487–548), Euroopa Parlamendi ja nõukogu määrus (EL) nr 1303/2013, millega kehtestatakse ühissätted Euroopa Regionaalarengu Fondi, Euroopa Sotsiaalfondi, Ühtekuuluvusfondi, Euroopa Maaelu Arengu Euroopa Põllumajandusfondi ning Euroopa Merendus- ja Kalandusfondi kohta, nähakse ette üldsätted Euroopa Regionaalarengu Fondi, Euroopa Sotsiaalfondi, Ühtekuuluvusfondi ja Euroopa Merendus- ja Kalandusfondi kohta ning tunnistatakse kehtetuks nõukogu määrus (EÜ) nr 1083/2006 (ELT L 347, 20.12.2013, lk 320–469) ning Euroopa Parlamendi ja nõukogu määrus (EL) nr 1306/2013 ühise põllumajanduspoliitika rahastamise, haldamise ja seire kohta ning millega tunnistatakse kehtetuks nõukogu määrused (EMÜ) nr 352/78, (EÜ) nr 165/94, (EÜ) nr 2799/98, (EÜ) nr 814/2000, (EÜ) nr 1290/2005 ja (EÜ) nr 485/2008 (ELT L 347, 20.12.2013, lk 549–607).

Eelnõus nimetatud Euroopa Liidu õigusaktid on kättesaadavad Euroopa Liidu Teataja veebilehel <http://eur-lex.europa.eu>.

**4. Määruse mõjud**

Määrusega asendatakse toetuse saaja kohustus tõendada kolmanda aasta lõpuks arvates PRIA poolt taotluse rahuldamise otsuse tegemisest, et kavandatavast investeeringust on tehtud osa, mille maksumus moodustab 50% kogu investeeringu maksumusest, kohustusega esitada tegevusaruanne, mis võimaldab saada ülevaate sellest, kuidas toetusraha on kasutatud ning millises etapis on uue ettevõtte rajamine ja kui suur on tõenäosus toetatava tegevuse eesmärgi saavutamise kohta. Nimetatud muudatusel on toetuse saajale positiivne mõju, kuna võimaldab toetatava tegevuse raames tehtavaid töid vastu võtta parimast võimalikust tehnilisest ja kvaliteedi seisukohast lähtuvalt ning seeläbi saavutada tegevuse eesmärgid.

Muudatus toob kaasa PRIA töökoormuse kasvu, sest toetuse saajale sätestatakse lisakohustused, mille kohaselt peab toetuse saaja esitama tegevusaruande ja alates neljandast aastast arvates PRIA poolt taotluse rahuldamise otsuse tegemisest iga kuue kuu tagant lühiülevaate uue ettevõtte rajamise hetkeseisust. Samas, kuna muudatus puudutab vaid ühte toetuse saajat ning menetlustoimingud, mida teha, ei ole oma iseloomult uued, siis võib hinnata muudatuse mõju pigem väheoluliseks. Muudatusega väheneb tõenäoliselt võimalike sanktsioneerimiste arv – kuna toetuse saaja peab tegema järjepidevalt ülevaateid kavandatud tegevuste elluviimisest, siis tõenäosus, et kavandatav investeering viiakse täielikult ellu ja investeeringuobjekt võetakse sihtotstarbeliselt kasutusse, on suur.

Toetatava tegevuse elluviimise tähtaja pikendamine võimaldab saavutada toetuse eesmärgid ning tagada sellega toetusraha parema ja täielikuma ärakasutamise.

**5. Määruse rakendamisega seotud tegevused, vajalikud kulud ja määruse rakendamise eeldatavad tulud**

Põllumajandustoodete töötlemise ja turustamise investeeringutoetust suurprojektide elluviimiseks rahastatakse 85% ulatuses Euroopa Maaelu Arengu Põllumajandusfondist (EAFRD) ning 15% ulatuses Eesti riigi riigieelarvest. Arengukava meetme 4 „Investeeringud materiaalsesse varasse“ tegevuse liigi „Investeeringud põllumajandustoodete töötlemiseks ja turustamiseks“ raames antavate toetuste kogueelarve programmiperioodil on 67 miljonit eurot, millest Euroopa Liidu osa on 56,95 miljonit eurot ja Eesti riigi kaasfinantseering 10,05 miljonit eurot. Toetuse eelarve programmiperioodil kokku on 15 miljonit eurot.

Määruse rakendamisega ei kaasne lisakulusid ega -tulusid.

**6. Määruse jõustumine**

Määrus jõustub üldises korras.

**7. Eelnõu kooskõlastamine, huvirühmade kaasamine ja avalik konsultatsioon**

Eelnõu esitatakse eelnõude infosüsteemi EIS kaudu kooskõlastamiseks Rahandusministeeriumile ning Majandus- ja Kommunikatsiooniministeeriumile.

Eelnõu esitatakse arvamuse andmiseks PRIA-le.